b'\n_START_ARTICLE_\nHeinrich Isaac\n_START_PARAGRAPH_\nHenrikas Izakas (lot. Henricus Isaac, pranc. Heinrich Isaac, apie 1450 \xe2\x88\x92 1517 m. kovo 26 d.) \xe2\x80\x93 pranc\xc5\xabz\xc5\xb3-flamand\xc5\xb3 (arba Nyderland\xc5\xb3) muzikos mokyklos renesanso kompozitorius.\n_START_SECTION_\nBiografija\n_START_PARAGRAPH_\nNieko ne\xc5\xbeinoma apie Henriko Izako gimimo aplinkybes ir jaunyst\xc4\x99. Sp\xc4\x97jama, kad jis gim\xc4\x97 apie 1450\xc2\xa0m. Piet\xc5\xb3 Nyderlanduose, tikriausiai Brabante. Pirmieji jo muzikos u\xc5\xbera\xc5\xa1ymai datuojami apie 1470-\xc5\xb3j\xc5\xb3 vidur\xc4\xaf, ta\xc4\x8diau pirmasis dokumentuotas liudijimas yra tik i\xc5\xa1 1484\xc2\xa0m., kada jis dokumentuotas dainininku Insbruko kunigaik\xc5\xa1\xc4\x8dio Zigmanto Habsburgo dvare. Sp\xc4\x97jama, kad i\xc5\xa1 Insbruko 1485\xc2\xa0m. j\xc4\xaf persiviliojo faktinis tuometinis Florencijos valdytojas Lorencas Medi\xc4\x8dis Puikusis. Florencijoje Izakas dainavo, buvo vargonininku ir mok\xc4\x97 muzikos Lorenco \xc5\xa1eimos vaikus. Tikr\xc4\x85 Izako pad\xc4\x97t\xc4\xaf pas Lorenc\xc4\x85 maskuoja tai, kad tuo metu Florencijoje dirbo kitas vargonininkas Izakas. Henrikas Izakas dainavo Santa Maria del Fiore ir Santissima Annunziata ba\xc5\xbeny\xc4\x8diose._NEWLINE_Ne\xc5\xbeinoma, kada Henrikas ved\xc4\x97 florentiet\xc4\x99. Sp\xc4\x97jama, kad vedybas suorganizavo Lorencas Medi\xc4\x8dis Puikusis. 1494\xc2\xa0m. Medi\xc4\x8diai buvo i\xc5\xa1varyti i\xc5\xa1 Florencijos. Tolimesn\xc4\x97s Izako gyvenimo aplinkyb\xc4\x97s neai\xc5\xa1kios. \xc5\xbdinoma, kad 1497\xc2\xa0m. jis prad\xc4\x97jo ra\xc5\xa1yti muzik\xc4\x85 imperatoriui Maksimilijonui I-ajam. Buvo patvirtintas oficialiu dvaro kompozitoriumi. Sp\xc4\x97jama, kad jis gyveno Vienoje. Kitu vertinimu, Izakas da\xc5\xbenai keliavo pas u\xc5\xbesakovus, po Vokietij\xc4\x85, ta\xc4\x8diau visgi nuolatin\xc4\x97 jo gyvenamoji vieta buvo Florencijoje, kur jis tapo miesto pilie\xc4\x8diu ir tur\xc4\x97jo nuosavyb\xc4\x97s. Kita aplinkyb\xc4\x97, neb\xc5\xabdinga to meto dainininkams, buvo ta, kad jis buvo ved\xc4\x99s. Garsiame lai\xc5\xa1ke Feraros hercogui Ercole d\xe2\x80\x99Este 1502\xc2\xa0m. hercogo patar\xc4\x97jas mini, kad pasamdyti Izak\xc4\x85 kainuot\xc5\xb3 120 dukat\xc5\xb3, o \xc5\xbdosken\xc4\x85 Depr\xc4\x97\xc2\xa0\xe2\x80\x93 200. Kad Izakas noriau kuria muzik\xc4\x85 ir, nors \xc5\xbdoskenas Depr\xc4\x97 kuria geriau, ta\xc4\x8diau kuria tik, kada jis pats nori. Sp\xc4\x97jama, kad Henrikas visgi tiesiogiai nekonkuravo su \xc5\xbdoskenu d\xc4\x97l posto Feraroje, o lai\xc5\xa1ke minimas tik rekomendacinis sulyginimas._NEWLINE_1506\xc2\xa0m. pasirod\xc4\x97 pirmas Henriko Izako mi\xc5\xa1i\xc5\xb3 leidimas. 1508\xc2\xa0m. Konstancos katedra u\xc5\xbesak\xc4\x97 Henrikui para\xc5\xa1yti piln\xc4\x85 cikl\xc4\x85 muzikos sekmadienin\xc4\x97ms proprijoms \xe2\x88\x92 ba\xc5\xbenytin\xc4\x97ms apeigoms. \xc5\xa0is ciklas tapo pirmuoju pilnu tokiu leidiniu. J\xc4\xaf u\xc5\xbebaig\xc4\x97 Henriko Izako mokinys Ludwig Senfl. Visas trij\xc5\xb3 knyg\xc5\xb3 leidimas \xe2\x80\x9eChoralis Constantinus\xe2\x80\x9c buvo i\xc5\xa1leistas 1550-55 metais. 1512\xc2\xa0m. Izakas Florencijoje persikraust\xc4\x97 \xc4\xaf ma\xc5\xbeesn\xc4\xaf nam\xc4\x85 ir daugiau nebepaliko miesto. \xc5\xbdinomi trys Izako testamentai. Paskutiniu jis dovanojo 5 aukso florin\xc5\xb3 sum\xc4\x85 \xc5\xa0v. Barboros bendruomenei, bei u\xc5\xbesak\xc4\x97 laikyti mi\xc5\xa1ias u\xc5\xbe jo v\xc4\x97l\xc4\x99 10 met\xc5\xb3 po mirties. Henrikas Izakas mir\xc4\x97 1517\xc2\xa0m. kovo 26 d., palaidotas Santa Ma\xc2\xadria del Ser\xc2\xadvi ba\xc5\xbeny\xc4\x8dioje Florencijoje. Jo \xc5\xbemona gyveno iki 1530\xc2\xa0m._NEWLINE_Henrikas Izakas buvo gana universaliu kompozitoriumi, ra\xc5\xa1\xc4\x97 tiek flamandi\xc5\xa1koje, tiek voki\xc5\xa1koje tradicijoje. Jo polifonin\xc4\x97s muzikos melodijos l\xc4\x97tesn\xc4\x97s ir labiau i\xc5\xa1t\xc4\x99stos nei \xc5\xbdoskeno Depr\xc4\x97. Pastarasis da\xc5\xbeniausiai taikydavo grie\xc5\xbet\xc4\x85 4 bals\xc5\xb3 komponavim\xc4\x85 ir j\xc5\xb3 atskirt\xc4\xaf. Izakas savo muzikoje bals\xc5\xb3 skai\xc4\x8di\xc5\xb3 prapl\xc4\x97sdavo iki 5-6. Ilg\xc4\x85 laik\xc4\x85 muzikos istorijoje Izakas buvo \xc5\xbdoskeno Depr\xc4\x97 \xc5\xa1e\xc5\xa1\xc4\x97lyje tarp to meto kompozitori\xc5\xb3. Tik XX a. pabaigoje padaug\xc4\x97jo jo gyvenimo tyrin\xc4\x97jim\xc5\xb3. Tikslesnis Izako k\xc5\xabrini\xc5\xb3 skai\xc4\x8dius nenustatytas. Jis gal\xc4\x97jo b\xc5\xabti para\xc5\xa1\xc4\x99s apie 40 mi\xc5\xa1i\xc5\xb3, apie 100 proprij\xc5\xb3. Para\xc5\xa1\xc4\x97 apie 50 motet\xc5\xb3, apie 100 pasaulietini\xc5\xb3 ir instrumentini\xc5\xb3 k\xc5\xabrini\xc5\xb3, kuri\xc5\xb3 svarbiausi buvo ital\xc5\xb3 frotolos tipo. \xc5\xbdinomiausiais Izako k\xc5\xabriniais \xc4\xafvardijami: mi\xc5\xa1ios \xe2\x80\x9eMissa de Apostolis\xe2\x80\x9c ir voki\xc5\xa1kos tradicijos daina \xe2\x80\x9eInnsbruck, ich muss dich lassen\xe2\x80\x9c.'